b'\n_START_ARTICLE_\nChhatrapati Shivaji Terminus\n_START_SECTION_\nPovijest\n_START_PARAGRAPH_\nNatje\xc4\x8daj za izgradnju kolodvora je 1878. godine osvojio arhitekt Frederick William Stevens zbog akvarela primijenjenog umjetnika Axela Haiga, koji se inspirirao \xc5\xbeeljezni\xc4\x8dkom postajom St Pancras u Londonu, ali i planovima G.G. Scotta za Bundestag u Berlinu_NEWLINE_Kolodvor Victoria Termius, nazvan tako po britanskoj kraljici Viktoriji, otvoren je na njenu zlatnu godi\xc5\xa1njicu 1887. godine i ko\xc5\xa1tao je 260,000 \xc2\xa3, vi\xc5\xa1e nego ijedna gra\xc4\x91evina u Bombaju do tada. Od tada je ovaj kolodvor postao sredi\xc5\xa1tem "Velike indijske poluoto\xc4\x8dke \xc5\xbeeljeznice", poznat kao Bombajska VT._NEWLINE_God. 1996., indijski ministar \xc5\xbeeljezni\xc4\x8dkog prometa, Suresh Kalmadi, je promijenio ime kolodvora u Chhatrapati Shivaji Terminus, po jednom od najva\xc5\xbenijih upravitelja Indije i osniva\xc4\x8da Maratha Carstva iz 17. stolje\xc4\x87a._NEWLINE_Dana 26. kolovoza 2008. godine dvojica terorista su u\xc5\xa1la u putni\xc4\x8dku dvoranu CST-a i otvorila vatru iz kala\xc5\xa1njikova i bacili ru\xc4\x8dne bombe na nenaoru\xc5\xbeane civile ubiv\xc5\xa1i vi\xc5\xa1e od 50 ljudi.\n_START_SECTION_\nOdlike\n_START_PARAGRAPH_\nZgrada CST-a je primjer moderne arhitekture 19. stolje\xc4\x87a \xc5\xbeeljeznih konstrukcija s inovativnim na\xc4\x8dinom gradnje i tehnolo\xc5\xa1kim rje\xc5\xa1enjima, dok je izvana oblikovana i ukra\xc5\xa1ena u tradicionalnim stilovima. Iako je izvana oblikovana u europskom neogoti\xc4\x8dkom stilu, njezini ukrasi, poput rezbarija u drvetu, plo\xc4\x8dica, ukrasa od kovanog \xc5\xbeeljeza i mjedi, te pregrada od kioska za karte i balustrade stubi\xc5\xa1ta, su inspirirani tradicionalnim indijskim motivima i djelo su studenata lokalne umjetni\xc4\x8dke \xc5\xa1kole "Sir Jamsetjee Jeejebhoy". Gra\xc4\x91evina je izvanredan primjer mije\xc5\xa1anja dviju kultura, pri \xc4\x8demu je nastao tzv. "bombajski stil" koji je zna\xc4\x8dajno utjecao na arhitekturu grada i \xc5\xa1ire._NEWLINE_Izvorno je glavna dvorana kolodvora bila oslikana zlatnim i crvenim bojama na plavoj pozadini sa zlatnim zvijezdama, a zidovi su bili oblo\xc5\xbeeni kerami\xc4\x8dkim plo\xc4\x8dicama iz britanske tvornice Maw & Co. Izvana su postavljene skulpture simbolizirale trgovinu, poljoprivredu, in\xc5\xbeenjerstvo i znanost, dok figura na sredi\xc5\xa1njoj kupoli simbolizira Napredak. Nakon osamostaljenja Indije s manje kupole uklonjena je skulptura kraljice Viktorije.'